Illum, il-Kummissjoni nediet ħdax-il Sħubija Ewropea ġdida flimkien mal-industrija, biex issaħħaħ l-investimenti fir-riċerka u l-innovazzjoni u biex tegħleb l-isfidi ewlenin tal-klima u tas-sostenibbiltà, biex tagħmel lill-Ewropa l-ewwel ekonomija newtrali għall-klima u biex twettaq il-Patt Ekoloġiku Ewropew. F'konformità mal-għanijiet tat-tranżizzjoni doppja ekoloġika u diġitali, is-Sħubijiet se jwettqu wkoll l-ambizzjonijiet diġitali tal-UE għad-deċennju li jmiss, id-Deċennju Diġitali Ewropew. Dawn se jirċievu aktar minn €8 biljun minn Orizzont Ewropa, il-programm il-ġdid tal-UE għar-riċerka u l-innovazzjoni għall-2021–2027. L-impenji totali, inkluż dawk mis-sħab privati u mill-Istati Membri, jammontaw għal madwar €22 biljun. Il-massa kritika tal-finanzjament tippermetti lis-Sħubijiet isegwu soluzzjonijiet innovattivi fuq skala kbira, pereżempju biex jindirizzaw l-emissjonijiet minn industriji intensivi fl-enerġija u setturi li diffiċli biex jiġu dekarbonizzati, bħat-trasport marittimu u l-produzzjoni tal-azzar, kif ukoll jiżviluppaw u jużaw batteriji ta' prestazzjoni għolja, karburanti sostenibbli, għodod ta' intelliġenza artifiċjali, teknoloġiji tad-data, robotika u ħafna aktar. Il-ġbir flimkien tal-isforzi, ir-riżorsi u l-investimenti b'mod konġunt u fuq skala kbira taħt is-Sħubijiet se jiġġenera wkoll impatti pożittivi fit-tul, jagħti spinta lill-kompetittività Ewropea u lis-sovranità teknoloġika u joħloq l-impjiegi u t-tkabbir. Il-ħdax-il Sħubija Ewropea huma: Illum il-Kummissjoni adottat Memoranda ta' Qbil biex tniedi s-Sħubijiet, li se jibdew l-operazzjonijiet tagħhom minnufih. Iċ-ċerimonja tal-iffirmar tal-Memoranda ta' Qbil se ssir fil-Jiem Ewropej tar-Riċerka u l-Innovazzjoni fit-23 ta' Ġunju. Il-Membri tal-Kulleġġ qalu: Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Il-kooperazzjoni hija ta' importanza kruċjali biex jingħelbu l-isfidi fit-tranżizzjoni ekoloġika u diġitali tal-Ewropa. U t-teknoloġiji diġitali qed imexxu din it-tranżizzjoni lejn ekonomija newtrali għall-klima, ċirkolari u aktar reżiljenti. Il-ħdax-il sħubija, li l-Kummissjoni u l-industrija pproponew flimkien illum, se jimmobilizzaw riżorsi sinifikanti, madwar €22 biljun, sabiex inkunu nistgħu nidentifikaw b'mod konġunt l-intelliġenza artifiċjali affidabbli, id-data, ir-robotika u bosta aktar għodod teknoloġiċi biex nilħqu l-għanijiet ambjentali u klimatiċi tagħna, għal futur aktar nadif u aktar b'saħħtu.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Dawn is-Sħubijiet ilkoll jittrattaw il-ġbir flimkien tar-riżorsi tar-riċerka u l-innovazzjoni u l-iżgurar li r-riżultati tar-riċerka jinbidlu f'innovazzjonijiet utli għaċ-ċittadini. B'Orizzont Ewropa aħna impenjati li noħorġu mill-kriżi klimatika, nipprovdu soluzzjonijiet sostenibbli għall-isfidi ambjentali ewlenin u naċċelleraw l-irkupru sostenibbli. Dan se jibbenifika lill-Ewropej kollha.” Thierry Breton, il-Kummissarju għas-Suq Intern, qal: “Bis-sħubijiet il-ġodda l-Ewropa se tkun fuq quddiem nett tal-iżviluppi teknoloġiċi globali, il-bini ta' kapaċitajiet industrijali ewlenin u l-aċċellerazzjoni tat-tranżizzjoni doppja ekoloġiċi u diġitali tagħha. Dan se jgħin biex l-Ewropa titqiegħed fit-triq lejn in-newtralità klimatika sal-2050 u lejn ekonomija ċirkolari. Permezz tal-ħidma tagħhom, is-Sħubijiet se jpoġġu wkoll enfasi fuq l-iżvilupp tat-teknoloġiji diġitali meħtieġa għall-appoġġ tat-tmexxija industrijali tal-Ewropa.” Kuntest Il-ħdax-il Sħubija li għalihom ġew adottati Memoranda ta' Qbil illum huma l-hekk imsejħa Sħubijiet Ewropej “koprogrammati” — sħubijiet bejn il-Kummissjoni u fil-biċċa l-kbira sħab privati, iżda xi drabi wkoll sħab pubbliċi. Dawn se jibdew mill-2021 u jibqgħu għaddejjin sal-2030, biex b'hekk jagħtu kontribut lill-aħħar sejħiet ta' Orizzont Ewropa u jlestu l-attivitajiet finali tagħhom wara. Il-Memorandum ta' Qbil huwa l-bażi għall-kooperazzjoni fi sħubija, peress li jispeċifika l-objettivi tagħha, l-impenji miż-żewġ naħat u l-istruttura ta' governanza. Is-Sħubijiet jipprovdu wkoll lill-Kummissjoni b'kontribut dwar suġġetti rilevanti li jridu jiġu inklużi fil-Programmi ta' Ħidma ta' Orizzont Ewropa. L-implimentazzjoni ssir l-ewwel u qabel kollox permezz tal-Programmi ta' Ħidma ta' Orizzont Ewropa u s-sejħiet għal proposti tagħhom. Is-sħab privati jiżviluppaw attivitajiet addizzjonali, li mhumiex iffinanzjati permezz ta' Orizzont Ewropa, iżda li huma inklużi fl-Aġendi Strateġiċi ta' Riċerka u Innovazzjoni tas-Sħubija u jiffukaw fuq kwistjonijiet bħad-diffużjoni fis-suq, l-iżvilupp tal-ħiliet jew l-aspetti regolatorji. Dawn is-Sħubijiet Ewropej “koprogrammati” huma differenti, iżda wkoll komplementari għall-hekk imsejħa Sħubijiet Ewropej “istituzzjonalizzati” aktar kumplessi, li huma bbażati fuq proposta leġiżlattiva mill-Kummissjoni u li għandhom “Struttura ta' Implimentazzjoni Ddedikata”. Aktar kmieni din is-sena, fi Frar, il-Kummissjoni pproponiet li twaqqaf 10 Sħubijiet Ewropej “istituzzjonalizzati” ġodda bejn l-Unjoni Ewropea, l-Istati Membri u/jew l-industrija. B'investiment ta' kważi €10 biljun, li flimkien miegħu s-sħab se jipprovdu mill-inqas ammont ekwivalenti, dawn għandhom l-għan li jħaffu t-tranżizzjoni lejn Ewropa ekoloġika, newtrali għall-klima u diġitali, u li jagħmlu l-industrija Ewropea aktar reżiljenti u kompetittiva. Għal Aktar Informazzjoni Is-Sħubijiet Ewropej Mistoqsijiet Frekwenti — Sħubijiet Ewropej Skeda informattiva Infografika